Document ID: 32014R0431

UREDBA KOMISIJE (EU) št. 431/2014
z dne 24. aprila 2014
o spremembi Uredbe (ES) št. 1099/2008 Evropskega parlamenta in Sveta o statistiki energetike glede izvajanja letnih statistik porabe energije v gospodinjstvih
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe (ES) št. 1099/2008 Evropskega parlamenta in Sveta z dne 22. oktobra 2008 o statistiki energetike (1) in zlasti člena 4(3) in člena 9(3) Uredbe,
ob upoštevanju naslednjega:
(1)
Uredba (ES) št. 1099/2008 vzpostavlja skupen okvir za pripravo, pošiljanje, ocenjevanje in izkazovanje primerljive statistike energetike v Uniji.
(2)
Statistika energetike obsega zelo dinamično statistično področje zaradi intenzivnega razvoja politik Unije, tehnološkega napredka in pomembnosti določitve ciljev Unije na podlagi podatkov o energetiki. Zato so za uskladitev področja uporabe statistike energetike z naraščajočimi oziroma spreminjajočimi se potrebami potrebne redne posodobitve.
(3)
Z Uredbo (ES) št. 1099/2008 so bila Komisiji podeljena izvedbena pooblastila za spremembe prilog k Uredbi.
(4)
Uredba (ES) št. 1099/2008 zahteva, da Komisija (Eurostat) v sodelovanju z državami članicami pripravi natančne statistike o končni porabi energije in jih postopno vključi v področja uporabe statistike, kakor je določeno prilogah Uredbe.
(5)
Komisija je pripravila statistike o porabi energije v gospodinjstvih in z državami članicami razpravljala o izvedljivosti, stroških priprave, zaupnosti in obremenitvi poročanja.
(6)
Uredbo Sveta (ES) št. 1099/2008 bi bilo zato treba ustrezno spremeniti.
(7)
Ukrepi iz te uredbe so v skladu z mnenjem Odbora za evropski statistični sistem -
SPREJELA NASLEDNJO UREDBO:
Člen 1
Prilogi A in B k Uredbi (ES) št. 1099/2008 se nadomestita z besedilom iz Priloge k tej uredbi.
Člen 2
Ta uredba začne veljati dvajseti dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 24. aprila 2014

Labels: 19
14
0
12
15